Aleksandr Dugin

Aleksandr Geljevitsj Dugin (russisk: Александр Гельевич Дугин; født 7. januar 1962 i Moskva) er en russisk politiker og ideolog som er kjent for sin geopolitikk. 

I sin tid var han med på å grunnlegge Det nasjonalbolsjevikiske partiet. Senere forlot han dette partiet og engasjerte seg i dannelsen av Det eurasiske parti. Dugins ideologi kalles eurasianisme og han ser for seg et enormt eurasisk imperium under russisk ledelse. Eurasiainsmen er en eklektisk ideologi som kombinere imperalistiske ambisjoner med intenst hat mot vesten og fascistiske ideer om autoritært styre og russisk overherredømme. Dugin ønsker at den russisk-ortodoske kirke skal være en del av Kremls anstrengelse for å befri Eurasia fra de vestlige hedningene. Dugin har flere ganger vært i strid med Vladimir Putins pragmatiske linje, for eksempel da han i 2014 kritiserte Putin for puslete krigføring i Ukraina. Dugin beskrives som fascist og som neofascist. Tilhengerne hans har kledd i svarte skjorter i 1930-talls-stil. Han har vært gjenstand for sanksjoner fra USA for medvirkning til situasjonen i Ukraina. Etter Russlands invasjon av Ukraina i 2022 har han stadig argumentert for mer aggressive metoder i krigføringen.

Han har arbeidet som rådgiver for Vladimir Putin, og har samtidig blitt en viktig ideolog innenfor «Nye Høyre»-bevegelsen og Nouvelle Droite. Masha Gessen beskriver Dugins ideer som beslektet med Steve Bannons.

Dugin er lite kjent i Russland og talen han holdt på arrangmentet 20. august (før datteren ble drept) hadde bare et titalls tilhørere. Han har trolig ikke møtt Putin personlig og Putin har ikke sitert Dugins arbeider. Han ble sagt opp fra stillingen ved universitetet i Moskva da han i 2014 oppfordret russiske styrker til å drepe.

Noen av hans tekster finnes i norsk oversettelse, f eks på Kulturverk.

Attentat i 2022

Hans datter, redaktøren Darja «Dasha» Dugina (født 1992), ble 20. august 2022 drept da en bil eksploderte i utkanten av Moskva. Det antas å være et attentat rettet mot faren som ble innlagt på sykehus etter hendelsen. Dugina var gjenstand for sanksjoner fra USA og Storbritannia etter Russlands invasjon av Ukraina i 2022. Hun arbeidet for den russiske fjernsynskanalen RT og var kjent for å ytre tydelig støtte til invasjonen av Ukraina. Dugina var tidligere redaktør i den nasjonalistiske fjernsynskanalen Tsargrad og for United World International. Dugina studerte filosofi med masteravhandling om Platon og hadde et år opphold i Frankrike. Hun spilte i et band og sluttet med musikk da hun for fullt begynte å arbeide sammen med faren. Hun signerte ofte artikler med Darja Platonova. Dugina var opprømt da Russiske styrker 24. februar 2022 begynte en omfattende invasjon av Ukraina.

Ukrainske myndigheter avviste at de står bak attentatet. FSB hevdet at ukrainske agenter sto bak attentatet. FSB hevdet at Ukrainas hemmelige tjenester sto bak og at bomben ble plassert av en kvinnelig agent, Natalia Vovk, som kom til Moskva med bil i slutten av juli. Den ukrainske agenten skal ifølge FSB ha leid en leilighet i samme bygning som Dugina for å forberede attentatet og flyktet over grensen til Estland med bil. Vovk skal ha mistet et identitetsbevis på stedet slik at etterforskerne raskt kom på sporet.

Kommentatorer tviler på at ukrainske myndigheter har kapasitet til å sende agenter til Moskva mens det pågår krig i landet, og det ble spekulert i om president Vladimir Putin selv står bak på grunn av Dugins kritiske uttalelser. Russisk politi innledet drapsetterforskning. Sanksjonene mot Dugina ble begrunnet med at hun var en profilert og hyppig formidler av desinformasjon om krigen i Ukraina. Hun og faren hadde akkurat vært på en nasjonalistisk kulturfestival som de forlot i hver sin bil. Dugina skal ha kjørt en bil tilhørende faren og ikke den bilen hun vanligvis brukte. Dugina var trolig alene i bilen, en Toyota Landcruiser, da den eksploderte. Ilja Ponomarev, tidligere medlem av Dumaen, hevdet at en russisk undergrunnsgruppe, den nasjonale republikanske arme, sto bak eksplosjonen. Journalisten Masha Gessen er i tvil om at den nasjonale republikanske arme eksisterer, og antar at en attentatet ble utført av en radikalisert enkeltperson eller ikke-statlig gruppe . Tom Røseth, hovedlærer i etterretning ved Forsvarets høgskole, uttalte at Ukraina neppe står bak fordi det er politisk risikabelt blant annet ved at det kan gi Russland påskudd til å slå hardt tilbake og Ukraina kan miste støtte i vestlige land.

Attentatet skal ha sjokkert den politiske eliten i Moskva. Dugina ble gravlagt 23. august og president Putin tildelte henne posthumt ordenen for personlig mot (russisk: Орден Мужества), et æresbevisning som vanligvis bare gis til militært personell som har utvist særlig uselviske handlinger. Kistebærerne hadde røde og svarte armbind og pins med «Z» (symbolet for Russlands invasjon av Ukraina). Flere talere krevde nådeløs gjengjeldelse for martyren. Leonid Slutskij avsluttet minnetalen med slagordet «Ett land! En president! En seier!».

Ukraina og russisk nasjonalisme
Forestillingen om en egen distinkt russisk sivilisasjon, et Russkij Mir eller Russisk Verden kan sees som en forlengelse av ideer fra tidlig i 1990-årene om en unik euro-asiatisk russisk sivilisasjon, en retning kjent som eurasianisme, litt senere forbundet med Aleksandr Dugin og hans bok Grunnlag for Geopolitikk: Russlands geopolitiske framtid, som ble utgitt i 1997. I John B. Dunlop's artikkel om denne tegnes et bilde  hvor det etnisk russiske folk er sett som «bærere av en unik sivilisasjon». Videre er russere et messiansk folk som har «universell, fellesmenneskelig betydning».  Det russiske folket, insisterer Dugin, kan bare tjene som kjernefolket i et enormt imperium. Målet er ikke å skape en etnisk og rase-messig enhetlig stat. «En avvisning av den imperiumbyggende funksjonen», advarer Dugin , «ville bety slutten på det russiske folket som en historisk realitet, som et sivilisasjonsfenomen. En slik avvisning ville være ensbetydende med nasjonalt selvmord».

Når det gjelder Ukraina hevder Dugin at «Ukraina som stat ikke har geopolitisk betydning. Det har ingen spesiell kulturell betydning eller universell betydning, ingen geografisk unikhet, ingen etnisk eksklusivitet». «Ukraina som en uavhengig stat med visse territorielle ambisjoner»,  «representerer en enorm fare for hele Eurasia, og uten å løse det ukrainske problemet, er det generelt meningsløst å snakke om kontinentalpolitikk.»

For å lette gjenskapingen av et enormt russisk-dominert kontinentalt imperium, tar Dugin til orde for å slippe løs russisk nasjonalistisk følelse, men av en bestemt type. «Denne [russiske] nasjonalismen,» skriver han, «bør ikke bruke statlig, men snarere kulturelt-etnisk terminologi, med spesiell vekt på slike kategorier som 'Narodnost' og 'russisk ortodoksi'». Religiøs følelse, oppfordrer Dugin, bør plasseres i front og sentralt: «Russere bør innse at de er ortodokse i utgangspunktet; (etniske) russere i andre omgang; og bare for det tredje, mennesker». 

Det er uklart hvilken innflytelse Aleksandr Dugin har i Russland og på Putins nasjonalisme.

Referanser

Eksterne lenker 
 
 geopolitica.ru Dugin-dominert nettsted.

Russiske politikere
Personer fra Moskva
Nasjonalbolsjevisme
Nye Høyre